[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Országgyűlés! Tisztelt Képviselőtársaim! Az Országgyűlés téli rendkívüli ülését megnyitom. Tájékoztatom önöket, hogy az ülés vezetésében Gelencsér Attila és Szávay István jegyző urak lesznek a segítségemre. Köszöntöm kedves vendégeinket és mindazokat, akik figyelemmel kísérik mai munkánkat. Napirend előtti felszólalások következnek. Az MSZP képviselőcsoportjából: „Ki szervezi a migrációt Magyarországon?” címmel Tóth Bertalan frakcióvezető úr jelentkezett napirend előtti felszólalásra. Frakcióvezető úr, öné a szó, parancsoljon!
Köszönöm a szót, elnök úr. Tisztelt Képviselőtársaim! Itt ülünk egy nagyobbrészt üres parlamenti ülésteremben, mert a fideszes uraknak derogált eljönni egy szabályszerűen összehívott országgyűlési ülésre. Vagy pedig félnek: félnek egyenes kérdésekre egyenes válaszokat adni; félnek fontos ügyekben döntést hozni, és félnek szembenézni a valósággal. Ma pontosan látszik, hogy kik azok, akiknek fontosak Magyarország és a magyar emberek problémái. Hol van a miniszterelnök? Miért nincs itt? Hol vannak a képviselők? Hol vannak a miniszterek? Csak nem késett a helikopter? [[Derültség az ellenzéki pártok padsoraiból. Gőgös Zoltán: A magángép elromlott!]] Tisztelt Képviselőtársaim! Ma több fontos, halaszthatatlan ügyben kezdeményeztük az Országgyűlés összehívását. Az első ilyen ügy, hogy haladéktalanul meg kell vizsgálni a kormány bevándorláspolitikáját, mert azt láthatjuk, hogy itt is érvényes az a mondat, amit a volt Soros-ösztöndíjas miniszterelnök mondott zárt körben: „Ne figyeljenek oda arra, amit mondok! Egyetlen dologra figyeljenek, amit csinálok!” Ebben a mondatban minden benne van: a magyar emberek lenézése, a gőg, a hatalomhoz való görcsös ragaszkodás, a hazugság és a kétszínűség. Meg kell vizsgálni a kormány betelepítési politikáját, mert rendkívül veszélyes az, amikor egy miniszterelnök évekkel ezelőtt még azt mondja, hogy több millió bevándorlóra van szükség ahhoz, hogy működjön a magyar gazdaság, majd pár év múlva nem akar gazdasági bevándorlót látni az országban. Nagyon veszélyes az, hogy gyűlöletet keltő, uszító kampánnyal akarja bebizonyítani, hogy a menekültek bűnözők, miközben az ő közreműködésével több ezer orosz, ukrán és más bűnöző kapott magyar állampolgárságot. 1294 ember menedékkérelmének elbírálása miatt hergelik az embereket, miközben körülbelül 20 ezer gazdasági bevándorló letelepedését segítették elő Habony-Rogán letelepedési bizniszével, miközben az önök háttéremberei több száz milliárd forintot kerestek. Legyen világos: az elmúlt három évben a fideszes politikusok belehazudtak a szemünkbe! Ez az egész őrület csak arról szól, hogy önök még többet tudjanak lopni. A Soros-terv egy blöff, de az Orbán-tervről egyre több bizonyíték derül ki. Ki lehet jelenteni, hogy ma Magyarországon a migráció fő szervezői: Orbán Viktor, Szijjártó Péter és Rogán Antal [[Gőgös Zoltán: Így van!]] hiszen a magyarok megkérdezése nélkül 1300 menedékkérőt fogadtak be titokban. Ők telepítettek le több mint 20 ezer gazdasági bevándorlót. Ők engedtek be orosz bűnözőket ellenőrzés nélkül, és ők üzletelnek tisztázatlan hátterű Pharaonokkal, Naffákkal. [[Közbeszólás a Jobbik padsoraiból: Vele már nem…]] Legyen világos: az MSZP nem a menedékkérők segítése ellen van. Mi a hazudozás, a megfélemlítés és a gyűlöletkeltés ellen vagyunk. Tisztelt Képviselőtársaim! A másik ilyen fontos ügy a nyugdíjasok helyzete Magyarországon. [[Dr. Gulyás Gergely megérkezik az ülésterembe. Taps az LMP padsoraiból.]] Magyarországon közel 100 ezer nyugdíjasnak 50 ezer forint alatt van a havi nyugellátása. Magyarországon a nyugdíjasok több mint fele 100 ezer forintnál kevesebb nyugdíjat kap. Ez azt jelenti, hogy ma Magyarországon több mint 1 millió nyugdíjas szegénységben él. A nyugdíjminimum 28 500 forint, miközben Szlovákiában 80 ezer forint. Mit lehet kezdeni ma 28 500 forintból? És most nem nyugat-európai példát hoztam. A Fidesz csak az áfa megemelésével évente több mint 100 ezer forintot vett ki a nyugdíjasok zsebéből - és most 10 ezer forintos Erzsébet-utalványt adnak? A Fidesz csak szavazóként tekint a nyugdíjasokra, nem veszi őket emberszámba, pedig mi tudjuk, hogy az időskor nem hátrány, a nyugdíj pedig nem adomány, hanem munkával és járulékfizetéssel megszerzett jog. Ezért kell azonnal intézkedni a biztonságos nyugdíjasévek megteremtése érdekében: meg kell duplázni a nyugdíjminimumot, fel kell zárkóztatni az alacsony nyugdíjakat, és egyszeri, az átlagnyugdíjnak megfelelő 13. havi nyugdíjat kell adni. Tisztelt Képviselőtársaim! Lehet, hogy a Fidesz a mai ülést el tudja szabotálni, de akkor ki kell mondanunk, hogy Magyarországnak ma nincs felelős kormánya. Változásra van szükség. A változás szövetsége Karácsony Gergely vezetésével létrejött. Le lehet váltani a kormányt. Váltsuk le közösen! Közös jövőnkért, Magyarországért! Köszönöm a figyelmet.
Köszönöm szépen, frakcióvezető úr. Frakcióvezető úr elhangzott napirend előtti felszólalására Dömötör Csaba államtitkár úr válaszol. Parancsoljon, államtitkár úr!
Tisztelt Frakcióvezető Úr! Ami az ön által felhozott második kérdéskört illeti [[Gőgös Zoltán: Csak az igazat!]] a kormány fontos feladatának tekinti [[Bangóné Borbély Ildikó: 1300! Államtitkár úr, 1300!]] hogy segítse azokat, akik munkájukkal évtizedeken át hozzájárultak az ország gyarapodásához. [[Bangóné Borbély Ildikó: 1300!]] A kabinet 2010-ben azt vállalta, hogy megvédi a nyugdíjak értékét, és ezt a vállalását teljesíti is. [[Közbeszólás az MSZP padsoraiból: Melyiket? A 3000 milliárdot?]] Ezt a szándékot tükrözi, hogy [[Bangóné Borbély Ildikó: Amit elvettek?]] idén januárban újra nőttek a nyugdíjak, most 3 százalékkal, és ezt megelőzően az idősek nyugdíj-kiegészítést és nyugdíjprémiumot is kaptak. Szintén segítség számukra a 10 ezer forintos Erzsébet-utalvány, amit karácsonykor kaphattak kézhez. [[Dr. Szakács László: Gyere el… Elköltjük!]] Mindeközben csökkent a rezsi; csökkent az alapvető élelmiszerek áfája, amit önök korábban szorgalmaztak, majd utána nem támogattak. És a kormány azt is lehetővé tette, hogy a nők 40 év munka után nyugdíjba vonuljanak. Az a helyzet, tisztelt frakcióvezető úr, hogy a nyugdíjak ügyében az ember nagyon vonakodva és gyanakvással fogad el bármiféle javaslatot az MSZP-től, mert mégiscsak önök voltak azok, akik egyhavi nyugdíjat vettek el az idősektől. [[Mesterházy Attila: Ne hazudj! Közbeszólás az MSZP padsoraiból: Visszaadjátok?]] Most is ott ülnek az MSZP-frakcióban azok, akik ezt megszavazták. [[Bangóné Borbély Ildikó: A tárgyra térjél rá! 1300!]] Tisztelt Frakcióvezető Úr! Mégiscsak tény, hogy az utolsó baloldali kormány idején 4, azaz 4 százalékkal csökkent a nyugdíjak értéke. [[Bangóné Borbély Ildikó: A tárgyra!]] Mégiscsak önök voltak felelősek azért, hogy drasztikusan megugrottak az energiaárak. [[Tukacs István: Nyolc éve kormányoztok!]] És az a helyzet, tisztelt frakcióvezető úr, hogy ha még egyszer lehetőséghez jutnának, akkor ugyanezt a politikát folytatnák. Ezt bizonyítják Karácsony Gergely szavai is, aki már most bejelentette, hogy elvenné a 10 ezer forintos Erzsébet-utalványt. [[Moraj és közbeszólások az MSZP padsoraiból, többek között Gőgös Zoltán: És adna helyette 120-at!]] Azt mondta, idézem: ez nem fog a jövőben működni. Tehát Karácsony Gergely 10 ezer forintos megvonással kezdené a munkát. [[Mesterházy Attila: Mozog a szád! Hazudsz! Az elnök csenget.]] És ha már Karácsony Gergelynél járunk, tisztelt frakcióvezető úr, akkor van még itt egy téma [[Az elnök újból csenget.]] , amit szeretnék felhozni, mégpedig az az ügy, ami miatt a mai ülést önök összehívták, ez pedig a bevándorlás. [[13.10]] Önök találtak egy miniszterelnök-jelöltet. Most az mellékes, hogy a politikai köpönyegforgatásnak aligha van Magyarországon nagyobb művésze, mint ő [[Dr. Tóth Bertalan: Egy van, Orbán Viktor!]] szinte nincs olyan baloldali párt, amelybe ne nézett volna be, ahol ne fordult volna meg, járt itt is, jár most éppen önöknél, most éppen az MSZP-nél állomásozik ideiglenesen; nem tudom egyébként, hogy kellett-e hozzá felest innia ez alkalommal, de nem is ez a lényeg, hanem az, hogy Karácsony Gergelynek vaskos és egyértelmű elképzelései vannak a bevándorlási válság megoldásáról. Pártja ezt egy nyilatkozatban korábban közzé is tette, ezek állnak benne [[Bangóné Borbély Ildikó: 1300! Erről beszéljél!]] - arra kérem, tisztelt frakcióvezető úr, hogy figyeljen -: a Bevándorlási Hivatal vegyen fel száz új alkalmazottat a gyorsabb ügyintézés érdekében [[Dr. Szakács László: 700-at akartatok felvenni!]] nyissák meg a használaton kívüli laktanyákat, és szállásolják el ott a bevándorlókat; s végül azt is javasolja az állásfoglalás, hogy semmiképpen ne kerüljön sor a határvédelmi kerítés megépítésére, mert az - amint ő mondja - értelmetlen. [[Bangóné Borbély Ildikó: Kifizettétek már?]] Ezt mondta az önök miniszterelnök-jelöltje. Na, így állunk. Önök választottak egy olyan jelöltet, aki azon túl, hogy köpönyegforgató, éppolyan, mint bármelyik korábbi szocialista: kerítést bontana, mégpedig azonnal. [[Dr. Legény Zsolt: Kerítést bont Orbán Viktor! Közbeszólás az MSZP soraiban: Kordont!]] Az MSZP-ben így hát az a helyzet, hogy minden változatlan. [[Bangóné Borbély Ildikó: Mondjál már valamit! Dr. Józsa István: 1300!]] Ez ugyanaz a párt, amelyik először letagadta a bevándorlást, majd a kvótákat, majd a letagadott kvótákat egyébként Brüsszelben megszavazta, és egyébként minden erejével fúrta és fúrja a határzárat. De ennek a szándéknak mi ellenállunk, és szerintem a magyarok többsége is. Nincs az a ravaszkodás, ami eltérítene minket a legfontosabb célunktól, mert Magyarország nem lehet bevándorlóország, és meg kell maradnia magyar országnak. [[Bangóné Borbély Ildikó: 1300!]] Köszönöm, hogy meghallgatott. [[Bangóné Borbély Ildikó: Még egy perc van! Taps a kormánypárti oldalról.]]
Köszönöm szépen, államtitkár úr. Tisztelt Országgyűlés! Tisztelt Képviselőtársaim! „Az ország valódi biztonsága.” címmel a Jobbik képviselőcsoportjából Vona Gábor képviselő úr jelentkezett napirend előtti felszólalásra. Parancsoljon, öné a szó.
Tisztelt Elnök Úr! Tisztelt Országgyűlés! Azért jöttünk itt ma össze, hogy meghallgassuk Orbán Viktor magyarázkodását vagy magyarázatát háromévnyi hazudozás után, de Orbán Viktor annyira megijedt, hogy a házelnök alibijével Bécsbe menekült, és annyira zavarban volt, hogy a vasútállomáson még a hátizsákjának is egy helyjegyet vásárolt. [[Derültség a Jobbik soraiban.]] Na de mitől van ennyire megijedve Orbán Viktor? Attól, hogy Altusz Kristóf néhány héttel ezelőtt elmondta Orbán Viktor őszödi beszédét. Kiderült, hogy önök három éven keresztül hazudtak még a saját szavazóiknak is. Három éven keresztül 22 000 millió forintot költöttek erre a hazugságra, s ennek keretében három éven keresztül 2300 embert telepítettek be titokban az országba. Ezt per főre számolva: 10 millió forintot költöttek minden egyes eltitkolt, elrejtett migránsra. És akkor még nem is beszéltünk a 20 ezer, kötvényeken keresztül Magyarországra telepített emberről. Az önök migrációs politikája, tisztelt fideszes képviselőtársak, összeomlott. Önök képtelenek Magyarországot megvédeni, és mondjuk ki, hogy önök valójában a betelepítések kormánya. A Fidesz a betelepítések kormánya [[Közbeszólás a Jobbik soraiban: Így van!]] , és ami az elmúlt hetekben történt, bizonyítja, hogy önök, a kommunikációjuk és az egész kormány működése óriási zavarban van. Orbán Viktor mondta először azt, hogy itt illedelmesen kopogtató emberekről van szó. Aztán Pintér Sándor azt mondta, hogy nagyon alaposan átvilágított emberekről van szó. Aztán kiderült, hogy súlyos bűnözők vannak ezek között az illedelmesen kopogó és átvilágított emberek között. De aztán jött Németh Szilárd menteni a helyzetet. Ő azt mondta, hogy tegyünk különbséget az oltalmazott szomáliai és a kvótás szomáliai között. Milyen megható volt Németh Szilárdtól ez az árnyalatra való érzékenység, csak kár, hogy Őcsényben ezt nem tette meg, vagy kár, hogy a nemzeti konzultáció szövegében sem láttunk ilyen jellegű árnyalatokat. Aztán jött a veszett fejsze nyele, a „Stop Soros” névre keresztelt törvényjavaslat-csomag. Csak az a baj, hogy azokat a civil szervezeteket, amelyeket meg szeretnének támadni ezen javaslaton keresztül, önök támogatták az elmúlt években, illetve az európai parlamenti képviselőik egytől egyig megszavazták azt a „Go Soros” törvényjavaslatot, amely meg pont ezen civil szervezetek támogatásáról szólt. Szóval, nagy a zavar, és én tudom, hogy ilyen zavarban mit szoktak önök csinálni, és most is mit csinálnak. Ilyenkor mindig elővesznek engem, meg előveszik a Jobbikot, s mindig elkezdenek rólam és a pártomról elképesztő hazugságokat terjeszteni. Most is ez zajlik egyébként. Szeretném jelezni önöknek, hogy ezzel valójában jót tesznek nekünk, és a magyar állampolgároknak, a magyar választópolgároknak lényegében megmutatják, hogy kitől félnek, hogy ki a kormányváltó erő, és melyik az a párt, amelyiktől félnek, mert ha leváltja önöket, el fogja számoltatni a Fideszt a korrupt ügyekért. S nagyon jól teszik, hogy félnek, nagyon jól teszik, hogy félnek, tisztelt képviselőtársaim, ugyanis mi, a Jobbik, a baloldali pártok többségével ellentétben, le akarjuk önöket váltani. Mi, a Jobbik, a baloldali pártok többségével ellentétben, le is tudjuk önöket váltani, és még egyszer mondom, a baloldali pártok többségével ellentétben, el is fogjuk önöket számoltatni 2018. április 8-a után. Most nyilvánvalóan - államtitkár úr, látom, már nagyon jegyzetel - meg fogjuk hallgatni a napi Ripost sajtószemléjét [[Derültség a Jobbik soraiban.]] , amit a propagandaminisztériumban állítanak össze minden egyes nap, meghallgatjuk majd, hogy én is meg a pártom is mennyire szörnyűséges emberek vagyunk. Arra kérem majd államtitkár urat, miután végighörögte ezt a vádbeszédet, arra kérem államtitkár urat, hogy egyetlenegy nagyon egyszerű kérdésre még hagyjon időt az öt percéből - az előbb is hagyott egy percet -, kérem, arra a kérdésre válaszoljon, államtitkár úr, hogy hol van a Fidesz programja. Hol találjuk a Fidesz programját? Mi a címe? Ki írta? Mert 2014-ben legalább mondták azt, hogy „folytatjuk”. Most már ezt sem merik mondani? Hol van a Fidesz programja? Vagy akkor legalább annyit mondjon, hogy forduljak Tállai úrhoz, az utolsó magyar polihisztorhoz, mert ő tud a Fidesz programjával kapcsolatban információkkal szolgálni. Tisztelt Képviselőtársaim! A Jobbiknak viszont van programja április 8-a utánra. Mi az önök hacacáréjával ellentétben valódi biztonságot fogunk teremteni Magyarországnak. Mi az önök diktatórikus törekvéseivel szemben valódi demokráciát fogunk teremteni Magyarországon. Mi az önök lopásával, tolvajlásával szemben valódi elszámoltatást és átlátható közéletet fogunk teremteni. Az önök versenyképtelen politikájával szemben - amely Magyarországot a régióban is sereghajtóvá tette - versenyképes politikát fogunk teremteni. A magyar bérek és a magyar nyugdíjak európai szintű felzárkózását fogjuk elérni. Mi önökkel ellentétben megállítjuk az elvándorlást, nem fogjuk hagyni, hogy a fiatalok elhagyják a saját hazájukat a miatt a politika miatt, a miatt a fullasztó légkör miatt, amit önök teremtenek. Mi önökkel ellentétben a nemzetközi presztízsét is helyre fogjuk állítani Magyarországnak, hiszen önök ezt tönkretették, Magyarország egy hírhedt országgá vált a Fidesz vezetésével. S végül mi valóban, önökkel ellentétben, a társadalom valódi megegyezésén, kibékülésén, kiegyezésén fogunk dolgozni, nem azon a megosztó politikán, amin önök itt az elmúlt nyolc évben. A magyar társadalom nagyobb részének, többségének, jobbik részének elege van ebből az uszításból, megosztásból, ebből az állandó bajkeverésből, amit önök és a kormányfőjük művelnek. A magyar társadalom békére, nyugalomra és békés, nyugodt építkezésre vágyik. S mi április 8-a után ezt fogjuk megadni Magyarországnak. [[Közbeszólás a Jobbik soraiban: Úgy van!]] Köszönöm szépen a figyelmet. [[Taps a Jobbik soraiban.]]
Köszönöm szépen. Tisztelt Országgyűlés! Az elhangzottakra Dömötör Csaba államtitkár úr válaszol. Parancsoljon, államtitkár úr!
Köszönöm a szót, elnök úr. [[Közbeszólás a Jobbik soraiban: Ne hazudj! Derültség a Jobbik soraiban.]] Tisztelt Pártelnök Úr! Az a helyzet, hogy már annak is örülnünk kell, hogy magyarul szólalt fel. Ennek így az az előnye is megvan, hogy nem tud a Google-fordítóhoz menekülni, ha vállalhatatlan dolgokat mond. [[Z. Kárpát Dániel közbeszól.]] mi a bevándorlás kérdését és a mai vitanapot illeti: értjük és tudomásul vesszük, hogy az ellenzéki pártok nagy versenyben vannak egymással abban, hogy ki tud nagyobb sületlenséget állítani [[Z. Kárpát Dániel: Te vagy a győztes!]] de ezzel, azt gondolom, nem tudják átverni az embereket. Szeretném az ön számára is egyértelművé tenni, hogy Magyarország egyetlen bevándorlót sem fogadott be, ennek az ellenkezőjét állítani hazugság. [[Bangóné Borbély Ildikó: 1300! Hogy nem szakad le a plafon! Közbeszólás a Jobbik soraiban: Bűnözőket! Az elnök csenget. Gőgös Zoltán: És mivel jöttek? Varázsszőnyeggel?]] Álhír, épp olyan, mint pár évvel ezelőtt a bajai videó volt. Láttunk már sok ilyen hazugságfutamot az ellenzéki pártok részéről, a baloldal és a Jobbik részéről is. Bevándorlókat betelepíteni csakis az ellenzék akar, és sajnos ebben a Jobbik is ott sündörög az első sorban. A múlt hét óta már azt is tudjuk, hogy a Jobbik esetében ennek mi a szélesebb értelemben vett szellemi háttere. Mert az, amit Vona Gábor iszlám fiatalok előtt elmondott, nem más, mint a behódolás; behódolás annak a gondolatnak, hogy Magyarországnak együtt kell élnie a migrációval, és el kell szenvednie annak minden következményét. Ezért mondhatott ön olyanokat, hogy senkitől nem fél, csakis Allahtól. Kérem, vállalják fel ennek a kijelentésnek a felelősségét [[Dúró Dóra: Majd te is a bíróságon!]] ne kenjék a tolmácsra! [[Z. Kárpát Dániel: Mitől félsz?]] Ezért mondhatott olyat, hogy ma az ön számára az iszlám az utolsó reménysugár [[Dr. Apáti István: Nézz a szemébe!]] ; és ha jól értem a mai híreket, akkor megdöbbentő módon azt is mondta, hogy bízik benne, hogy Magyarország minél előbb távozik az Európai Unió közösségéből, és valódi testvéreivel fog össze. [[13.20]] Nemrég ön azt állította, hogy sohasem érvelt az uniós tagság ellen, erre most kiderült, hogy amikor külföldön járt, akkor nagyon is beszélt róla, kampányszerűen. Ön megint hazudott. Azon azért hangosan elgondolkodhatunk: ennyire nem jelent a Jobbiknak semmit Európa több évezredes keresztény kultúrája és hagyománya? Nem jelent önöknek semmit magyarok millióinak véleménye, akik szerint a keresztény kultúrát veszély fenyegeti, és meg kell védeni? [[Dr. Gyüre Csaba: Nem engedtétek az Alaptörvénybe sem beletenni! Zaj, közbeszólások a Jobbik soraiból. Az elnök csenget.]] Tisztelt Elnök Úr! Az a helyzet… [[Zaj, közbeszólások a Jobbik soraiból. Az elnök csenget.]] Az a helyzet, hogy az ön mondatait elég nehéz megemészetni [[Közbeszólások a Jobbik soraiból, köztük Z. Kárpát Dániel: Elnök úr, leszakad a plafon!]] de ha ezen mégis túl vagyunk, akkor összeáll a kép. [[Közbeszólások az ellenzéki oldalról, köztük dr. Szakács László: Abbahagyhatod hamarabb! Az elnök csenget.]] A mondatai alapján már nagyon is tudjuk, hogy miért nem szavazta meg a Jobbik a kvótaellenes alkotmánymódosítást. [[Szilágyi György: Kétszer nem szavaztátok meg!]] Tudjuk, hogy miért fúrták mindvégig a népszavazást. [[Z. Kárpát Dániel: Ebben ti vagytok a bajnokok.]] Ezért mondta ön bele egy kereskedelmi tévé kamerájába, hogy ha pár ezer bevándorló betelepítéséről van szó, akkor oké, arról lehet beszélni. [[Zaj, közbeszólások a Jobbik soraiból, köztük Z. Kárpát Dániel: Ebben pedig ti vagytok a bajnokok. Dr. Szakács László: Még mindig van képed?]] És az a helyzet, hogy amit önök csinálnak, arról sok mindent el lehet mondani, csak azt nem, hogy nemzeti politika. Ez egy olyan párt és olyan pártelnök politikája, aki bármit elárul, bárminek hátat fordít, bármely korábbi elvét kidobja a kukába, csak egy kis hatalomhoz juthasson. [[Felzúdulás, közbekiáltások a Jobbik soraiból, köztük Z. Kárpát Dániel: A lakhatási programot ki dolgozta ki?]] Aligha ezt a politikát kérték azok, akik 2014-ben önökre szavaztak. Ha valakinek van félnivalója, akkor az ön, a jobbikos szavazók dühétől. [[Mirkóczki Ádám: Ezt Nyitrai diktálta?]] Tisztelt Ház! Tisztelt Elnök Úr! Talán nem véletlen és nagyon is beszédes, hogy nemrég feloszlatták az egri Jobbik-csoportot. [[Közbeszólások a Jobbik soraiból, köztük Z. Kárpát Dániel: Arról beszélj, hogy a barátaid miért nem jönnek be a munkahelyükre.]] Mint nagyon jól tudjuk, Eger a nemzeti kiállás egyik legfontosabb szimbóluma, a vár védelmének története generációk számára adott iránytűt hazaszeretetből és tartásból. [[Zaj, közbeszólások a Jobbik soraiból. Az elnök csenget.]] Sokan emlékezhetünk az Egri csillagokból a várvédők esküjére, annak pár sorára. Szeretném önöknek, akik kiabálnak is, szeretném az önök figyelmébe ajánlani. Így szól: „Sem erő, sem fortély meg nem félemlít. Sem pénz, sem ígéret meg nem tántorít. A vár feladásáról sem szót nem ejtek, sem szót nem hallgatok.” [[Közbeszólás a Jobbik soraiból: Mesélj még, Hegedűs!]] Sokak nevében sajnáljuk, hogy ön ezt a könyvet nem olvasta, vagy ami rosszabb, már egyáltalán nem jelent önnek semmit. [[Közbeszólások a Jobbik soraiból, köztük Z. Kárpát Dániel: Miért nem jártok be dolgozni? Szilágyi György: Hazudsz!]] Köszönöm, hogy meghallgatott. [[Taps a kormánypártok soraiban.]]
Köszönöm szépen, államtitkár úr. [[Szilágyi György: Hazudsz folyamatosan.]] Szilágyi képviselő úr, az helyzet, hogy nem jelentkezett be napirend előttire. Szívesen adtam volna szót önnek. [[Zaj, közbekiáltások a Jobbik soraiból, köztük Szilágyi György: Hazudik folyamatosan. Gyöngyösi Márton: A plafon megvédése okán.]] Szilágyi képviselő úr! [[Folyamatos zaj a Jobbik soraiban.]] „Egy valóban rendkívüli és halaszthatatlan problémáról” címmel az LMP képviselőcsoportjából Szél Bernadett frakcióvezető asszony kért szót. Parancsoljon, frakcióvezető asszony!
Köszönöm a szót, elnök úr. Tisztelt Országgyűlés! Azt gondolom, hogy az adófizetők nem azért fizetik a politikusokat, hogy lógjanak a munkahelyükről, úgyhogy hacsak nem az történt a Fidesszel, hogy Németh Szilárd önöket is kitiltotta a magyar parlamentből, akkor azt gondolom, hogy elszámolással tartoznak a magyar adófizetők irányába, hogy miért nem jelentek meg ma a munkahelyükön.Ugyanis a Lehet Más a Politika egy olyan problémával készült erre a napra, ami miatt emberek sztrájkoltak az elmúlt időszakban, és azt gondolom, hogy önök a mellényzsebükből kifizethették volna azt a fizetésemelést, azt a bérrendezést, amit követeltek maguknak, ennek ellenére önök ezt nem tették meg. Úgyhogy kíméljenek meg a különböző sorosozástól, simicskázástól, werberezéstől, migránsozástól és minden egyéb problémától a válaszban. Beszéljenek nekem majd arról, hogy miért nem adták meg az önkormányzati dolgozóknak a béremelést; miért van olyan helyzetben a közszféra, amilyen helyzetben most van. Halaszthatatlan ügyben vagyunk itt, és azt látom, hogy ez az ügy, amiről nekünk beszélnünk kell, ez szétfeszíti ennek az Országgyűlésnek a kereteit. Tisztelettel köszöntöm fenn a karzaton az illetékes szakszervezet vezetőit, akik sztrájkba vitték az embereket a múlt hónapban, és akik kiállnak azért, hogy még a kampányidőszak összes acsarkodása ellenére is megkapják az emberek azt a pénzt, amire szükségük van a bérükhöz. Szeretném egyben bejelenteni, hogy elfogadhatatlannak tartom azt a viselkedést, ahogy a Ház vezetése kezeli a Nemzetbiztonsági bizottságban történteket. Itt, a magyar parlamentben akarom azt bejelenteni, hogy Kövér László válasszal tartozik az ország lakossága számára, ugyanis jelenleg minden érdemi civil kontroll nélkül működik a magyar nemzetbiztonsági szolgálatok sora. Ez így nem maradhat. [[Az elnök felé:]] Legyen kedves tolmácsolni házelnök úrnak azt a megkeresésemet, hogy haladéktalanul választ várunk tőle. Mit szól ahhoz Kövér László - és teszem fel most önöknek is a kérdést -, hogy szíre-szóra átveszi Németh Szilárd a nemzetbiztonsági szolgálatok szerepét, és nemzetbiztonsági kockázatnak nyilvánít engem, aki történetesen egy kétgyermekes édesanya vagyok, és papírom van arról, hogy teljes mértékben átvilágított vagyok? Azt tudom önöknek mondani, hogy ha a Soros-ösztöndíjjal van problémájuk, akkor nézzenek a saját szemükbe; bűnt kiáltanak, pedig Soros-ösztöndíjjal tanult a fél Fidesz, Orbán Viktor, Szájer József, Kövér László, Deutsch Tamás, Németh Zsolt, Kósa Lajos, de még Habony Árpád is részesült Soros-támogatásban. [[Közbeszólások a Jobbik soraiból: Keveslik.]] Akkor ők most mind kockázatok? Innentől kezdve gyakorlatilag azért nincsenek itt az Országgyűlés ülésén, mert ők mind nemzetbiztonsági kockázatot jelentenek? Természetesen mindannyian tudjuk, hogy nem erről van szó, egyszerűen lógnak a munkahelyükről. Pedig van itt egy csapat ember, aki az elmúlt hónapban nem hagyta, hogy a kormány teljes mértékben elfedje propagandával a valóságot, és ők azok, akik kiálltak a jogaikért. Önök nem tudnak egyszerűen mit kezdeni a sztrájkoló emberekkel. Önök nem tudnak mit kezdeni azzal, hogy önkormányzati dolgozók sztrájkba mentek. Januárban tartották ezt a munkabeszüntetést, és gyakorlatilag sikerült rést ütniük a kormánypropaganda falán. Megmutatták, hogy az az alternatív valóság, amelyet önök építenek, az köszönő viszonyban nincs a mindennapi emberek mindennapi problémáival. Azt gondolom, hogy tisztelet a kiállásért mindannyiunk nevében, és egyben tisztelettel kérem őket, hogy tekintsék meg, hogy milyen választ fognak kapni a problémáikra a magyar kormány szájából. Azt tudom önöknek mondani, tisztelt államtitkár urak itt a zsöllyékben, hogy úgy nézzenek ezekre az emberekre ott fönn a karzaton, hogy ők most 200 ezer emberért állnak ki. Ők azok, akik negyedszerre léptek sztrájkba, több mint 7 ezer hivatali dolgozó csatlakozott a sztrájkhoz, és ők képviselték ennek a több százezer embernek az érdekeit. Azt tudom önöknek mondani, hogy vagy megadják önök a béremelést azonnal ezeknek az embereknek, vagy teljesen nyilvánvaló, hogy önök nemcsak az önkormányzati dolgozókat akarják olyan helyzetbe hozni, hogy dolgozói szegénységben éljenek, de igaz az, hogy önök az önkormányzatiságot ebben az országban meg akarják szüntetni. Világosan látjuk, hogy amilyen hírek szárnyra keltek, azokból világosan kiderül, hogy önök a magyar vidéknek hadat üzentek. Azzal, ha önök az önkormányzatiságot ebben az országban megszüntetik, a források és a hatáskörök nélkül ellehetetlenítik teljes mértékben az önkormányzatokat, ezzel gyakorlatilag Magyarországon mindent bedarálnak, amit demokráciának lehet nevezni. Mi ezt nem fogjuk hagyni, nem fogjuk hagyni, hogy a magyar vidéket végképp ellehetetlenítsék. Azt látom, hogy most az a legfontosabb, hogy ezeknek az embereknek a bérét rendezzük, és ez a mi programunkban is szerepel - nekünk, önökkel ellentétben ugyanis van programunk -, és kiállunk azért, hogy a köztisztviselői illetményalapot 60 ezer forintra emeljék fel. Tisztelt Államtitkár Urak! Nem tudom, ki fog válaszolni, egyértelmű választ kérek: mikor fogják az illetményalapot megemelni 60 ezer forintra? Azonnali bérkiegészítésre van szükség, és nem pedig kerítésbontogató propagandára. Mi a törvényjavaslatot benyújtottuk, ez ott szerepel a parlament megfelelő irományaiban, legyenek kedvesek, vegyék elő és szavazzák meg! Szeretném kiemelni, hogy a Rogán-minisztérium annyi pénzt kapott egy akcióra, amennyibe ezeknek az embereknek a bérkövetelése kerülne. 46,7 milliárdot kaptak a költségvetésben Rogánék arra, hogy csinálják a propagandát legutóbb, körülbelül ennyiből ezt meg lehetne oldani, de egyébként 300 milliárdból az egész közszférának lehetne a béreit rendezni. Tisztelt Uraim! Valós problémákról beszéljünk, és valós megoldásokat akarok hallani. Kiváló oktatásra van szükség, működő egészségügyre van szükség és béremelésre van szükség ebben az országban. Erről beszéljenek, és ne mellébeszéljenek, legyenek kedvesek!
Köszönöm szépen, frakcióvezető asszony. Frakcióvezető asszony elhangzott napirend előtti felszólalására Pogácsás Tibor államtitkár úr válaszol. Parancsoljon, államtitkár úr, öné a szó.
Köszönöm a szót, elnök úr. Tisztelt Országgyűlés! Tisztelt Képviselőtársaim! Tisztelt Képviselő Asszony! Egyetértünk, ebben az országban arra van szükség, hogy az emberek nyugodtan dolgozhassanak, arra van szükség, hogy mindinkább a gazdaság teljesíteni tudjon, és a gazdaság teljesítőképességéből, a befolyó adókból az állami alkalmazottak bére emelkedhessen, és természetesen mindazok, akik a gazdaság bármely szegmensében dolgoznak, a megfelelő bért elérhessék.A magyar kormány nagyon sokat tett annak érdekében, hogy az ország teljesítőképességét figyelembe véve [[Dr. Szél Bernadett: Választ! Választ kérünk!]] , az országot nem eladósítva a béremelések megtörténjenek. Az állami szféra számos területén bevezetésre kerültek az életpályamodellek, amelyek segítségével mind a rendvédelmi szervezeteknél, az egészségügyben, a szociális területen is jelentős béremelések történtek. Nem mondjuk azt, sosem állítottuk azt, hogy ez elég, nyilvánvalóan a bérek emelése továbbra is nagyon fontos, és az a gazdaságpolitika, az a politika, amelyet folytatunk, az meg is teremti az alapját, a lehetőségét annak, hogy a bérek tovább emelkedjenek. Megszületett a megállapodás a minimálbér folyamatos emelésével, amely kihat a gazdaság egészére, kihat az állami szektorra és természetesen kihat a magánszektorra is. Ugyanakkor az is nyilvánvaló, hogy a gazdaság teljesítőképességének növekedése, a hatékonyság növekedése lehetővé tette azt, hogy a versenyszférában a bérek folyamatosan emelkedhetnek. Az önkormányzati szektor, az önkormányzati rendszer nagyon fontos részét képviseli a magyar demokráciának, az önkormányzati rendszer stabilan és az ország polgárait kiszolgálva, a közszolgáltatásokat eljuttatva jól működik. [[13.30]] Ezt most már elmondhatjuk, bár 2010 előtt ezt nem mondhattuk el, hiszen az Állami Számvevőszék 2009-es jelentése alapján az azt megelőző hat évben az önkormányzati szektorból több mint 1900 milliárd forintnyi forrást vont ki a kormányzat, és ezzel lehetetlenítette el az önkormányzatokat, ezzel érte el azt, hogy az önkormányzatok rákényszerültek a saját vagyontárgyaik értékesítésére, illetve a hitelfelvételre. 2010 után, látva ezt a tarthatatlan állapotot, a kormány rendezte az önkormányzati hiteleket. Több mint 1300 milliárd forinttal biztosítottuk azt, hogy az önkormányzatok visszanyerjék a döntési szabadságukat, lehetőségük legyen arra, hogy a működést és a fejlesztéseket saját forrásokból megvalósítsák. Ezen túlmenően azok az önkormányzatok, amelyek nem adósodtak el, azok egy támogatási rendszer keretén belül három év alatt mintegy 40 milliárd forint értékben hozhattak létre fejlesztéseket. [[Dr. Szél Bernadett: Illetményalap, államtitkár úr!]] A feladatmegosztás újragondolása és a feladatfinanszírozás átalakítása megteremtette a mozgásteret az önkormányzatoknak, többek között az önkormányzati dolgozók illetményének a rendezésére is, és megteremtette a lehetőséget arra is, hogy az önkormányzatok rendszerszerűen működésképesek legyenek, és ma már elmondható, hogy immár harmadik éve az önkormányzati rendszer minden gazdasági év végén pozitív szaldóval zár, tehát többletbevétellel zárhatnak. A költségvetési törvény lehetővé teszi 2018-tól, hogy az önkormányzatok saját maguk határozzák meg az illetményalapot. Erre azért van szükség, mert az önkormányzatok az elmúlt években rendkívül különböző módon oldották meg azt, hogy az arra érdemesnek tartott munkatársaiknak az alapilletményhez képest eltérő béreket biztosítsanak. [[Közbeszólás az MSZP soraiból: Ti ott se voltatok, igaz?]] Lehetővé tette a rendszer azt, hogy 20-30, illetve 50 százalékos eltérítéssel illessék a dolgozókat, illetve most már az illetményalap emelése is lehetséges. Elmondható az, hogy az önkormányzatok felelősséggel tudnak dönteni arról, és a náluk maradt többletbevételek lehetővé is teszik a többségnek, hogy az illetményeket [[Dr. Szél Bernadett: Ez nem igaz!]] megfelelő módon eltérítsék. Az ön által említett sztrájk esetén jól látható, hogy olyan helyeken is sztrájkoltak, ahol például az eredetileg az illetményalap szerinti 460 ezer forintos bér helyett 700 ezer forintot kap az adott besorolású dolgozó, illetve 400 ezer forint fölötti bért kapott, ahol 290 ezer forint az eredeti illetményalap. [[Dr. Szél Bernadett: Mi a válasz, államtitkár úr?]] Tehát az önkormányzatoknál ez a sztrájk alapvetően politikai célzatú, a választásokra való felkészülés az önök részéről, mint ahogy mindaz a hazugságfolyamat, amelyeket az önkormányzatok lehetőségeinek a korlátozásáról terjesztenek az elmúlt napokban. Köszönöm a szót, elnök úr. [[Taps a kormánypárti oldalról. Demeter Márta: Emelnek bért vagy nem? Mondja ki akkor, hogy nem!]]
Köszönöm szépen, államtitkár úr. Tisztelt Országgyűlés! „Közös ügyeink” címmel napirend előtti felszólalásra jelentkezett Gulyás Gergely frakcióvezető úr, a Fidesz frakciójából. Parancsoljon, frakcióvezető úr!
Azt hittem, ajándékot kapok, megvártam volna, de szomorúan látom, hogy nem. [[Derültség az ellenzéki pártok soraiban.]] Tisztelt Elnök Úr! Tisztelt Képviselőtársaim! Kicsit bánt engem, hogy nem én kaptam az ajándékot az ellenzéktől, de igyekszem túltenni magam ezen a sértésen. [[Folyamatos zaj. Az elnök csenget. A Terembiztos Szolgálat munkatársa elviszi a figurákat az asztalokról. Közbeszólás az MSZP soraiból: Ne vidd el!]] A mai ülés oka, mint az a mostani előadásból is látszódott, nem három valóban fontos téma, a bevándorlás, a nyugdíjrendszer és a köztisztviselői bérek kérdése. A mai parlamenti ülés oka, hogy az ellenzék a saját választóitól eddig kapott elégtelent legalább kettesre szeretné javítani. Ezért fogott össze a Jobbik, az MSZP és az LMP, ezért fogott össze Hadházy Ákos és Vona Gábor, Kulcsár Gergely és Tóth Bertalan, Gyöngyösi Márton és Mesterházy Attila. [[Derültség az ellenzéki pártok soraiban.]] Ezért fogtak össze egymással olyanok, akik korábban már többször becsületszavukat adták arra, hogy soha semmit közösen nem kezdeményeznek és nem írnak alá. Azért fogtak össze, mert bukásra állnak, és azt hiszik, az elégtelent elvtelenséggel kettesre lehet javítani. [[Z. Kárpát Dániel: Most egy önálló gondolatot! Naa!]] Alig több mint két hónappal a választás előtt nem kormány-, hanem ellenzékváltó hangulat van Magyarországon. De miért is lenne másként? A bevándorlási válság során elsőként tettük nyilvánvalóvá Európában [[Mirkóczki Ádám: Esetleg, hogy Szerbia biztonságos? Ugye?]] hogy egyetlen bevándorlót sem vagyunk hajlandóak befogadni. Ellenálltunk a Brüsszelből ránk erőltetni kívánt kvótáknak, és a déli határon kerítést építettünk az illegális bevándorlók feltartóztatására. A bajba jutottakon segítettünk, de nem hagyjuk, hogy Magyarország bevándorlóországgá váljon. [[Gőgös Zoltán: És milyen alapon történt ez?]] Mit tettek önök ez alatt? Először azt mondták, hogy nincs bevándorlás, csak a kormány találta ki. Utána azt mondták, hogy nem kell a kerítés, majd amikor az megépült, akkor jelezték, hogy alig várják, hogy lebonthassák. [[Mirkóczki Ádám: És mikor lett Szerbia biztonságos?]] Utána azt mondták, hogy nincs felső határ nélküli betelepítési kvóta, majd amikor az Európai Parlament ennek bevezetését kezdeményezte, akkor az MSZP szövetségesének, Gyurcsány Ferenc pártjának az európai parlamenti képviselői még szavazatukkal is támogatták a javaslatot. Eddig azt láttuk, hogy a kvótaellenes alkotmánymódosítást Gyurcsány Ferenctől Vona Gáborig egységfrontba tömörülve akadályozta meg a magyar ellenzék. Eddig irgalmatlansággal vádolták a kormányt, most túlzott irgalommal. Akik ma együtt kezdeményezték a rendkívüli ülés összehívását, egy kérdésben már bizonyítottak: Magyarország biztonságát a bevándorlási válság közepette semmi esetre sem szabad rájuk bízni. [[Mirkóczki Ádám: Beszélj arról, hogy Szerbia biztonságos! Folyamatos zaj. Az elnök csenget.]] Az MSZP a nyugdíjrendszer kérdésének rendkívüli megtárgyalását kérte. Vajon az MSZP, amelynek megfelelt a parlament rendes ülése arra, hogy saját csődkormányzásának eredményeként elvegye a 13. havi nyugdíjat az idősektől [[Közbeszólás az MSZP soraiból: Jaaj! Bangóné Borbély Ildikó: Elmúlt nyolc év! Dr. Szakács László: Miért nem adtátok vissza? Heringes Anita: Nyolc éve hülyének nézitek az embereket!]] mit szeretne ma a rendkívüli ülésen megvitatni? 2010 óta a nyugdíjak nominálisan közel 30 százalékkal emelkedtek, a vásárlóértéke a nyugdíjas fogyasztói kosárhoz viszonyítva pedig mintegy 12 százalékkal. A nők számára lehetővé tettük, hogy 40 év munkaviszony után nyugdíjba vonuljanak. [[Gúr Nándor: Hazugság! Szolgálati idő helyett jogosultságot állapítottatok meg!]] A nyugdíjprémium és az Erzsébet-utalvány is az elmúlt évek eredménye. Ezek után komolytalan, hogy ma éppen azok akarnak a nyugdíjasok érdekében fellépni, akik az általuk előidézett államcsőd után csak azért tudtak nyugdíjat fizetni, mert a Nemzetközi Valutaalap rendkívüli hitelt adott. Senki sem vitatja azt, hogy még ma is számtalan idős embernek nagyon nehéz a nyugdíjból megélnie, ezért a nyugdíjemeléseket és a nyugdíjak felzárkóztatását folytatni kell. [[Dr. Szakács László: Mintegy 0,9 százalékkal évente, igaz?]] Erre ma a legnagyobb veszélyt az az ellenzék jelenti, amely egyszer már egyhavi nyugdíjat elvett az idősektől. És ugyanígy folytatni kell a köztisztviselői béremelést is. A bruttó köztisztviselői átlagbér 2010 óta 250 ezer forintról 302 ezer forintra emelkedett; ez a 2017. októberi adat. A piaci bérek eközben lényegesen alacsonyabb szintről, mintegy 200 ezer forintról emelkedtek hasonló magasságba. Nem igaz tehát, hogy az illetményalap változatlansága bérbefagyasztással járt volna. A közszolgálati életpályáról és bérekről az Országgyűlés rendes ülésén kell tárgyalni, nem pedig az LMP vagy éppen a Jobbik éppen aktuális kampánytémájaként. [[Gúr Nándor: Nyolc éve önkormányzati dolgozók egyetlenegy fillér béremelést nem kaptak!]] Tisztelt Országgyűlés! Magyarország ma kedvező helyzetben van. Sok még a nehézség és a feladat, de a biztonság és a gazdasági növekedés a nyugodt fejlődés esélyét kínálja mindannyiunk számára. Kár ezt azért vitássá tenni, mert az ellenzéki pártok még saját szavazóik elvárásainak sem tudnak megfelelni, és ők még sajátjaik előtt is bukásra állnak. Köszönöm a figyelmet. [[Taps a kormánypárti oldalról.]]
Köszönöm szépen, frakcióvezető úr. Frakcióvezető úr elhangzott napirend előtti felszólalására Dömötör Csaba államtitkár úr válaszol. Parancsoljon, államtitkár úr! Öné a szó. [[Dr. Szakács László: Keményen! Közbeszólás az MSZP soraiból: Nem lennék a Gulyás helyében!]]
Köszönöm a szót, elnök úr. Ha jól értem az elmúlt percek fejleményeit [[Folyamatos zaj. Az elnök csenget.]] akkor az MSZP választási programja és választási ígérete két darab plüssállat; ezt tudomásul vesszük, de jó, ha a magyarok is értesülnek róla. [[Bangóné Borbély Ildikó: Nem, a Viktor meg a Szilárd a gyáva nyúl, mint ti! Gyáva nyulak vagytok!]] De nem szeretnék ezen túl erre a komolytalanságra reagálni, azért nem, mert mivel jó pár hete nem ülésezett a parlament, szeretnék pár olyan dologról beszámolni, amelyek sokak életében jelenthetnek segítséget. Összességében arról van szó, hogy az elmúlt hónapokban Magyarország tovább erősödött. Ami a konkrétumokat illeti, nőtt a minimálbér újabb 8 százalékkal, a szakmunkás-minimálbér 12 százalékkal. Folytatódnak az ágazati béremelési programok, magasabb bérre számíthatnak többek között a rendvédelmi dolgozók, a felsőoktatásban dolgozók és egyes állami vállalatok dolgozói is. Arról is döntés született, hogy az egészségügyi szakdolgozók következő 8 százalékos béremelését előrehozza a kormány. [[Közbeszólás az MSZP soraiból: Hogy ne legyen sztrájk!]] További 3 százalékkal nőttek a nyugdíjak. Bővülnek a családi adókedvezmények, a kétgyermekesek már havi 35 ezer forintot tudnak leírni. [[Gőgös Zoltán: Aki egymillió forintot keres!]] Adócsökkentések is életbe léptek, csökkentek a munkaadói adók, ami további béremelések előtt nyitja majd meg a lehetőséget, és nem mellékesen 5 százalékra csökkent az internetezés áfája. [[13.40]] Tisztelt Ház! A magyar gazdaság jó teljesítményét reményeink szerint egyre többen érzik a saját életükben, de az a helyzet, hogy csak akkor tehetünk további lépéseket, ha közben az ország biztonságát is meg tudjuk erősíteni, meg tudjuk őrizni. [[Dr. Szakács László: Ezért húszezer letelepedési kötvényes bejut!]] Márpedig erre a legnagyobb veszélyt ma a bevándorlás jelenti. Az elmúlt két évben úgy alakult, hogy Magyarország egyre inkább a középpontjába került a bevándorlásról szóló európai vitának, és ez a vita nemcsak egy szakpolitikáról, hanem valójában az európai identitásról szól, arról, hogy hogyan képzeljük el Európa sorsát, benne a magunkét a következő évtizedekben. [[Közbeszólás az MSZP padsoraiból: Úgy, hogy kivezetitek!]] Ez az európai vita nem lefutott. Vannak szövetségeseink, de jól láthatóan egyre nagyobb erők mozdulnak meg azért, hogy megtörjék Magyarországot, és azok szeretnék megtörni, akik szerint a bevándorlás lehetőség, a multikulturális társadalom pedig kívánatos. Megmozdulnak a külföldről támogatott NGO-k, megmozdulnak a bevándorlás brüsszeli barátai, senki által meg nem választott bürokraták és nemzetközi szervezetek, és megmozdul nem kevés pénzügyi erőforrás is. Egy olyan egységes nyomásgyakorlásról van szó, amelyet nem lehet szó nélkül hagyni. A kormány ezért terjesztette elő a „Stop Soros” törvényjavaslatot, és ha a Ház elfogadja, akkor a bevándorlást támogató és szervező szervezeteknek regisztrálniuk kell majd magukat, és a külföldi támogatásaik után illetéket kell majd fizetniük. A cél az, hogy a bevándorlásszervező csoportok hagyják abba, amit csinálnak [[Dr. Harangozó Tamás: Ismeretlen emberek, ismeretlen teherautókkal!]] és lehetőleg kerüljék el Magyarországot. Olyan lépések ezek, amelyek összhangban vannak a nemzeti konzultációk [[Gőgös Zoltán: Sarudon is jártak „migráncsok”! Cegléden is jártak!]] és a népszavazás eredményével is. Egyébként a törvényjavaslatnak aktualitást ad, hogy Brüsszelben elkezdték az elmúlt hónapokban jogi formában is betonba önteni a betelepítési programot. És eközben idehaza is vannak fejlemények, zajlanak a dolgok. Gyakorlatilag teljesen összeállt a kerítésbontó koalíció, sokfelől érkeztek, de az LMP, a Jobbik, a DK [[Szilágyi György: Hazudsz! Hazudsz!]] és az MSZP is ugyanazt akarja [[Szilágyi György: Hazudsz!]] ki Allahot emlegetve, ki szavazatával, ki aláírásgyűjtéssel, ki nyilatkozatokkal operál, de a lényeg ugyanaz: együtt bontanák le a határzárat, és azonnal megindítanák a betelepítéseket. Külföldi támogatóikkal azon vannak, hogy Európa multikulti kontinens, Magyarország pedig bevándorlóország legyen. [[Bangóné Borbély Ildikó: Ezerháromszáz!]] De amíg ez a kormány hivatalban van, addig erről szó sem lehet. Köszönöm, hogy meghallgattak. [[Zaj. Szilágyi György: Soros-kormány! Dr. Szakács László: Öt percig a kormányt dicsérte! Taps a kormánypárti oldalról.]]
Köszönöm szépen, államtitkár úr. Tisztelt Országgyűlés! Tisztelt Képviselőtársaim! A napirend előtti felszólalások végére értünk. Tájékoztatom önöket, hogy napirend utáni felszólalásra senki sem jelentkezett. Tisztelt Országgyűlés! 13 óra 42 perc van. Bejelentem, hogy 55 képviselő a szükséges támogató aláírás benyújtásával az Országgyűlésről szóló törvény 35. § (1) bekezdésében foglaltak alapján az Országgyűlés rendkívüli ülésének összehívását kezdeményezte a kormány betelepítési politikájának hátterét feltáró vizsgálóbizottság létrehozásáról szóló H/19475. számú, a biztonságos időskor, valamint az igazságos és méltányos nyugdíjrendszer megteremtéséhez szükséges intézkedésekről szóló H/19354. számú, valamint a közszolgálati tisztviselőkről szóló 2011. évi CXCIX. törvénynek az önkormányzati tisztviselők bérrendezéséhez szükséges módosításáról szóló T/18839. számú előterjesztések vitáinak lefolytatása érdekében. Tisztelt Országgyűlés! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, elfogadja-e a napirendi ajánlást. Kérem, kézfelemeléssel szavazzanak! [[Szavazás. Közbeszólások: Látható többség!]] Azt vagyok kénytelen megállapítani, hogy az Országgyűlés nem határozatképes. Bejelentem, hogy Gulyás Gergely frakcióvezető úr levélben kezdeményezte a szavazás szavazatszámláló géppel történő megismétlését. [[Nagy zaj.]] Az indítványnak megfelelően most kérem képviselőtársaimat, hogy szavazógéppel ismételjék meg a szavazatukat [[Z. Kárpát Dániel: Alázzátok meg magatokat még egyszer!]] annak érdekében is, hogy az ülést vezető elnök köteles a hiányzók személyét megállapítani [[Gőgös Zoltán: És név szerint felmondani, elnök úr!]] és azt kifüggeszteni a parlament számára. Ennek megfelelően kérem szavazatszámláló géppel majd a szavazatokat leadni. Megállapítom, hogy nincs akadálya a szavazatszámláló géppel való szavazásnak. Tisztelt képviselőtársaim, kérdezem, hogy ki fogadja el a napirendet. Kérem, szavazzanak! [[Szavazás.]] Megállapítom, hogy a napirend elfogadása során 55 képviselő igennel szavazott [[Nagy zaj.]] , nem szavazott 144 képviselő, így az Országgyűlés a napirendet nem fogadta el, mivel az Országgyűlés nem határozatképes. Tisztelt Országgyűlés! A házszabály 14. § (2) bekezdése alapján megállapítom a hiányzó képviselők névsorát, amelyet majd kifüggesztetek. A házszabály rendelkezései alapján elfogadott napirendi javaslat hiányában a napirend egyetlen pontja sem tárgyalható. [[Gúr Nándor: Szégyen!]] bekezdése alapján megállapítom a hiányzó képviselők névsorát, amelyet majd kifüggesztetek. A házszabály rendelkezései alapján elfogadott napirendi javaslat hiányában a napirend egyetlen pontja sem tárgyalható. (Gúr Nándor: Szégyen!) Tájékoztatom önöket, hogy az Országgyűlés következő ülésére várhatóan 2018. február 19-én és 20-án kerül sor. Az ülést bezárom. Viszontlátásra február 19-20-án!